Ir-Regolament tal-Kunsill (KE) Nru 1211/2003
tas-7 ta' Lulju 2003
li jemenda r-Regolament (KE) Nru 1081/200 li jipprojbixxi l-bejgħ, il-provvista u l-esportazzjoni għall-Burma/il-Myanmaar ta' tagħmir li jista' jintuża għal ripressjoni interna jew għal terroriżmu, u li jiffriża l-fondi ta' ċerti persuni relatati ma' funzjonijiet governattivi importanti f'dak il-pajjiż
IL-KUNSILL TA' L-UNJONI EWROPEA,
Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 301 tiegħu,
Wara li kkonsidra l-Posizzjoni Komuni 2003/297/PESK tat-28 ta' April 2003 dwar Burma/il-Myanmaar [1] u d-Deċiżjoni tal-Kunsill 2003/461/PESK tal-20 ta' Ġunju 2003 li timplimenta l-Posizzjoni Komuni 2003/297/PESK [2] dwar il-Burma/il-Myanmaar,
Wara li kkonsidra l-proposta mill-Kummissjoni,
Billi:
(1) Il-Kunsill esprima t-tħassib tiegħu dwar is-sitwazzjoni ġenerali li qed tiddeterjora fil-Burma/il-Myanmaar, b'mod partikolari l-arrest ta' Aung San Suu Kyi u membri oħra tal-Lega Nazzjonali għad-Demokrazija u l-għeluq ta' l-uffiċċji tan-NLD.
(2) Minħabba f'dan, id-Deċiżjoni 2003/461/PESK tipprovdi, fost affarijiet oħra, għall-infurzar tal-projbizzjoni ta' taħriġ jew għajnuna teknika rigward l-armi u materjal relata.
(3) Din il-projbizzjoni ta' pariri, għajnuna jew taħriġ tekniċi rigward armi u materjal relatat taqgħa fl-iskop tat-Trattat. Għalhekk, sabiex jiġi evitat t-tgħawwiġ fil-kompetizzjoni, hi meħtieġa leġislazzjoni komunitarja għal dak li jirrigwarda t-territorju tal-Komunità. Għall-għanijiet ta' dan ir-Regolament, dan it-territorju jitqies li jinfirex mat-territorji kollha ta' l-Istati Membri li għalihom japplika t-Trattat, taħt il-kondizzjonijiet stipulati f'dak it-Trattat.
(4) Din il-projbizzjoni għandha għalhekk tiżdied mal-miżuri imposti bir-Regolament (KE) Nru 1081/2000 [3],
ADOTTA DAN IR-REGOLAMENT:
Artikolu 1
Ir-Regolament (KE) Nru 1081/2000 hu emendat kif ġej:
1. għandu jiżdied l-Artikolu li ġej:
"Artikolu 1a
1. Mingħajr preġudizzju għas-setgħat ta' l-Istati Membri fl-eżerċizzju ta' l-awtorità pubblika tagħhom, hu pprojbit li wieħed jissupplixxi il-Burma/il-Myanmaar b'taħriġ jew għajnuna teknika riward il-provvista, il-manifattura, u l-manutenzjoni jew l-użu ta' armi u materjal relatat ta' kull tip, inklużi armi u munizzjon, vetturi u tagħmir militari, tagħmir paramilitari u u biċċiet ta' sostituzzjoni għal dawk l-ħwejjeġ fuq imsemmija.
2. Il-paragrafu 1 ma jgħoddx għal għajnuna teknika jew taħriġ tekniku rigward tagħmir militari mhux letali li hu intiż biss għal użu umanitarju jew ta' protezzjoni.";
2. l-Arikolu 5 hu sostiwit b'dan li ġej:
"Artikolu 5
Il-parteċipazzjoni, konsapevolment u intenzjonalment, f'attivitajiet relatati li l-fini jew l-effett tagħhom ikun, direttament jew indirettament, li jippromwovu l-operazzjonijiet jew l-attivitajiet imsemmija fl-Artikoli 1 u 1a jew li jduru mad-disposizzjonijiet ta' dan ir-Regolament hija pprojbita."
Artikolu 2
Dan ir-Regolament jibda jseħħ fil-ġurnata ta' wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta' Lulju 2003.